CELEX: C2004/179/05
Language: da
Date: 2004-07-10 00:00:00
Title: Sag C-187/04: Sag anlagt den 22. april 2004 af Kommissionen for De Europæiske Fællesskaber mod Den Italienske Republik

10.7.2004   
            
            
               DA
            
            
               Den Europæiske Unions Tidende
            
            
               C 179/3
            
         Sag anlagt den 22. april 2004 af Kommissionen for De Europæiske Fællesskaber mod Den Italienske Republik
   (Sag C-187/04)
   (2004/C 179/05)
   Ved De Europæiske Fællesskabers Domstol er der den 22. april 2004 anlagt sag mod Den Italienske Republik af Kommissionen for De Europæiske Fællesskaber ved K. Wiedner og G. Bambara, som befuldmægtigede.
   Kommissionen har nedlagt følgende påstande:
   
               —
            
            
               Det fastslås, at Den Italienske Republik har tilsidesat sine forpligtelser i henhold til Rådets direktiv 93/37/EØF af 14. juni 1993 (1) om samordning af fremgangsmåderne med hensyn til indgåelse af offentlige bygge- og anlægskontrakter, navnlig artikel 3, stk. 1, og artikel 11, stk. 3, 6 og 7, i dette direktiv, idet organet ANAS SpA har tildelt selskabet Autostrada Brescia-Verona-Vicenza-Padova SpA koncessionen vedrørende udførelse og drift af Valtrompia-motorvejen som en umiddelbar koncession, gennemført ved aftale af 7. december 1999, uden forudgående offentliggørelse af en udbudsbekendtgørelse, selv om betingelserne herfor ikke var opfyldt.
            
         
               —
            
            
               Den Italienske Republik tilpligtes at betale sagens omkostninger.
            
         Søgsmålsgrunde og væsentligste argumenter:
   Ifølge Kommissionen er den koncession vedrørende udførelse og drift af Valtrompia-motorvejen, som er indgået af ANAS uden forudgående offentliggørelse af en udbudsbekendtgørelse, ikke i overensstemmelse med reglerne i direktiv 93/37/EØF og navnlig i artikel 3, stk. 1, og artikel 11, stk. 3, 6 og 7, i dette direktiv.
   Direktivets artikel 3 bestemmer, at visse bestemmelser om offentliggørelse på fællesskabsplan finder anvendelse, når de ordregivende myndigheder indgår en koncessionskontrakt om offentlige bygge- eller anlægsarbejder, hvis værdi andrager 5 mio. EUR eller derover. Navnlig fremgår det af direktivets artikel 11, stk. 3, at ordregivende myndigheder, som ønsker at anvende en koncessionskontrakt om offentlige bygge- og anlægsarbejder, skal tilkendegive deres hensigt herom ved en bekendtgørelse, som i henhold til stk. 7 i samme bestemmelse skal sendes til Kontoret for De Europæiske Fællesskabers Officielle Publikationer.
   Da kontrakten vedrørende udførelse og drift af Valtrompia-motorvejen har en værdi på ca. 640 mio. EUR, skulle den utvivlsomt have været offentliggjort i De Europæiske Fællesskabers Tidende.
   
      (1)  EFT L 199 af 9.8.1993, s. 54.